

 **ΜΑΡΚΟΣ ΕΜΜ.ΚΑΦΟΥΡΟΣ**

 **ΒΟΥΛΕΥΤΗΣ ΚΥΚΛΑΔΩΝ Ν.Δ**

 **Ε Ρ Ω Τ Η Σ Η**

 **Προς: Τον Υπουργό Περιβάλλοντος και Ενέργειας, κ.** **Σταύρο Παπασταύρου**

 **Θέμα: Εναντίωση των φορέων και κατοίκων της Μήλου σε ενδεχόμενες εφαρμογές της γεωθερμίας.**

 Κύριε Υπουργέ,

Την τελευταία χρονική περίοδο κάτοικοι και φορείς της Μήλου έχουν εναντιωθεί σε οποιαδήποτε εφαρμογή εκμετάλλευσης της γεωθερμίας και επακόλουθα της εξορυκτικής εκμετάλλευσης λιθίου.

Σίγουρα αυτή η εναντίωση δεν αποτελεί μια αναίτια εμμονή αφού οι πρώτες απόπειρες εκμετάλλευσης του γεωθερμικού πεδίου από τη Δ.Ε.Η τη δεκαετία του 80 απέτυχαν αφήνοντας στο νησί της Μήλου ένα διόλου ευχάριστο περιβαλλοντικό αποτύπωμα για το νησί, που ακόμα έχει μνήμες από μια τραυματική εμπειρία, με κύρια χαρακτηριστικά τις έντονες οσμές από τις εκπομπές του υδρόθειου και την ανεξέλεγκτη εκτόξευση μεγάλων ποσοτήτων γεωθερμικών ρευστών στην ατμόσφαιρα.

Η πιο πρόσφατη συνάντηση της 26/04/2025 του Δήμου Μήλου με εκπροσώπους της ΔΕΗ Ανανεώσιμες και του Υπουργείου Περιβάλλοντος & Ενέργειας με θέμα την εκμετάλλευση της γεωθερμίας στο νησί, όπου παρουσιάστηκε η Μελέτη Περιβαλλοντικών Επιπτώσεων για το σχετικό έργο, προκάλεσε για μια ακόμα φορά τις αντιδράσεις των κατοίκων της Μήλου. Σύσσωμη η τοπική κοινωνία δηλώνει ότι παραμένει υπέρμαχος της βιώσιμης ανάπτυξης και των ανανεώσιμων πηγών ενέργειας, μόνο όταν αυτές υλοποιούνται με κοινωνική αποδοχή και απόλυτο σεβασμό στο περιβάλλον και την ποιότητα ζωής των κατοίκων.

Ως βουλευτής Κυκλάδων, έχοντας επισκεφτεί πρόσφατα τη Μήλο, και συζητώντας με όλους τους φορείς, βίωσα την αναστάτωση και τις εύλογες ανησυχίες όλων, για τους πιθανούς κινδύνους για το περιβάλλον, για την τουριστική οικονομία, για την πολιτιστική κληρονομιά και κυρίως για τη δημόσια υγεία και την ποιότητα ζωής των νησιωτών.

Η επαναφορά της συζήτησης για την πιθανότητα εφαρμογών εκμετάλλευσης γεωθερμίας δεν φαίνεται να ωφελεί το νησί της Μήλου στην παρούσα χρονική στιγμή, αγνοεί τα διδάγματα από την παρελθούσα λειτουργία της γεωθερμικής μονάδας καθώς και τις ιδιαιτερότητες και το εύθραυστο περιβάλλον του νησιού.

Σημαντική παρέμβαση στο δημόσιο διάλογο αποτελεί και η τεκμηριωμένη γνωμάτευση κορυφαίων Ελλήνων επιστημόνων που επισημαίνει, ότι η τουριστική ανάπτυξη και η περιβαλλοντική προστασία δεν μπορούν να συνυπάρξουν με εργοστάσια γεωθερμίας.

Κατόπιν των ανωτέρω ερωτάται ο κ. Υπουργός :

1.Πως είναι δυνατό να προχωρά ο σχεδιασμός για εφαρμογές εκμετάλλευσης της γεωθερμίας στη Μήλο από τη ΔΕΗ Ανανεώσιμες χωρίς τη συναίνεση της τοπικής κοινωνίας;

2.Ποια είναι η απάντηση της πολιτείας στους κατοίκους της Μήλου που εύλογα ανησυχούν και ζητούν λύσεις που υλοποιούνται με κοινωνική αποδοχή, σεβασμό στο περιβάλλον και στην ποιότητα ζωής των νησιωτών;

3.Το ώριμο πλέον αναπτυξιακό σχέδιο της ΔΕΗ Ανανεώσιμες για τη γεωθερμία στη Μήλο, όπως παρουσιάστηκε στην αναφερόμενη συνεδρίαση της 26/04/2025 με την υπουργική απόφαση έγκρισης του έργου προ των πυλών, ενάντια στα ψηφίσματα του Δ.Σ του Δήμου Μήλου, ταυτίζεται με το σχέδιο του αρμόδιου υπουργείου σας για το νησί;

4.Λαμβάνεται υπόψη η φέρουσα ικανότητα του νησιού αναφορικά με την εγκατάσταση μιας νέας βαριάς βιομηχανίας στη Μήλο που ήδη συντηρεί, μια μεγάλη εξορυκτική βιομηχανία;

 Ο Ερωτών Βουλευτής Αθήνα 28.05.2025

 Mάρκος Εμμ.Καφούρος

 Βουλευτής Κυκλάδων Ν.Δ